11.

Viena mēneša laikā pēc dienas, kad Broadcom saņem oficiālu paziņojumu par Komisijas lēmumu saskaņā ar Regulas (EK) Nr. 1/2003 9. pantu: i) pasaules līmenī (izņemot Ķīnu) Broadcom apņemas: a) apturēt visus spēkā esošos nolīgumus un neslēgt jaunus nolīgumus, kuros noteikts, ka OEM no Broadcom jāiegādājas vairāk nekā 50 % no nepieciešamajiem attiecīgajiem ražojumiem, vai kuros noteikts, ka priekšrocības, kas nav saistītas ar cenu, vai ar atpakaļejošu spēku noteiktas cenu priekšrocības (5) saistībā ar attiecīgajiem ražojumiem tiek piešķirtas tikai tad, ja OEM no Broadcom iegādājas vairāk nekā 50 % no šiem nepieciešamajiem ražojumiem; b) apturēt visus spēkā esošos nolīgumus un neslēgt jaunus nolīgumus, kuros noteikts, ka attiecīgais ražojums tiek piegādāts vai priekšrocības saistībā ar šo ražojumu tiek piešķirtas tikai tad, ja OEM no Broadcom iegādājas vairāk nekā 50 % no tam nepieciešamajiem jebkuriem citiem attiecīgiem ražojumiem vai kabeļu RG paredzētām SoC, STB un RG paredzētām Front End shēmām un/vai STB un RG paredzētām Wi-Fi shēmām (pēdējie minētie kopā “citi ražojumi”); ii) EEZ līmenī Broadcom apņemas: a) apturēt visus spēkā esošos nolīgumus un neslēgt jaunus nolīgumus, kuros noteikts, ka OEM no Broadcom jāiegādājas vairāk nekā 50 % no tam EEZ nepieciešamajiem attiecīgajiem ražojumiem, vai kuros noteikts, ka priekšrocības, kas nav saistītas ar cenu, vai ar atpakaļejošu spēku noteiktas cenu priekšrocības saistībā ar attiecīgajiem ražojumiem tiek piešķirtas tikai tad, ja OEM no Broadcom iegādājas vairāk nekā 50 % no šiem EEZ nepieciešamajiem ražojumiem; b) apturēt visus spēkā esošos nolīgumus un neslēgt jaunus nolīgumus, kuros noteikts, ka i) attiecīgais ražojums tiek piegādāts tikai tad, ja OEM no Broadcom iegādājas citu attiecīgo ražojumu vai jebkuru citu ražojumu, vai ii) priekšrocības saistībā ar attiecīgo ražojumu tiek piešķirtas tikai tad, ja OEM iegādājas vai iesniedz piedāvājumu arī par Broadcom citu attiecīgo ražojumu vai jebkuru citu ražojumu; c) apturēt visus spēkā esošos nolīgumus un neslēgt jaunus nolīgumus, kuros noteikts, ka OEM ir jāiesniedz piedāvājums tikai ar ierīcēm, kuru pamatā ir Broadcom attiecīgie ražojumi, vai ka priekšrocības saistībā ar attiecīgajiem ražojumiem tiek piešķirtas tikai tad, ja OEM iesniedz piedāvājumu tikai ar ierīcēm, kuru pamatā ir Broadcom attiecīgie ražojumi. Ja ir izpildīti īpašie nosacījumi, Broadcom var piešķirt priekšrocības saistībā ar atsevišķiem EEZ piedāvājumiem, pamatojoties uz katra piedāvājuma atsevišķu izvērtējumu; d) apturēt visus spēkā esošos nolīgumus un neslēgt jaunus nolīgumus, ar kuriem EEZ pakalpojumu sniedzējam (6) i) tiek prasīts vai tas tiek mudināts, izmantojot ar cenu nesaistītas priekšrocības vai ar atpakaļejošu spēku piešķirtas cenu priekšrocības, vairāk nekā 50 % no tā vajadzībām attiecībā uz STB, optisko šķiedru RG vai xDSL RG apmierināt ar ierīcēm, kuru pamatā ir Broadcom attiecīgie ražojumi; ii) tiek prasīts vai tas tiek mudināts pieprasīt OEM, lai tie iesniedz piedāvājumus tikai ar ierīcēm, kuru pamatā ir Broadcom attiecīgie ražojumi; vai iii) tiek prasīts vai tas tiek mudināts vienlaikus ar Broadcom attiecīgo ražojumu iegādāties citu Broadcom attiecīgo ražojumu un/vai Broadcom citu ražojumu.